[ถ.เลี่ยงหนองมน บางแสน]

พี่ชายชวนมาทานร้่านซีฟู้ดเปิดใหม่แถวเส้นเลี่ยงหนองมนค่ะ ได้ความมาว่าเจ้าของร้านขายส่งซีฟู้ดให้ร้านอาหารหลายๆ ร้านในเมือง และพึ่งจะตัดสินใจเปิดร้่านอาหารเป็นของตัวเองเมื่อไม่นานมานี้

ร้านอยู่เส้นเลี่ยงหนองมน จอดรถได้ริมถนนหน้าร้าน มีส่วนห้องแอร์ และที่นั่งด้านนอก มีดนตรีสดให้ฟังตอนค่ำด้วย คืนนี้ (วันเสาร์) นักร้องร้องเพลงเพราะใช้ได้เลยค่ะ 

วันนี้ไปกันสี่คน ก็ได้ลองหลายอย่างตามนี้

1. ต้มยำทะเลเดือด (200฿) -- ใส่หม้อไฟมาเลยค่ะ เครื่องต้มยำเค้าแปลกดีค่ะ คล้ายๆ เครื่องผัดฉ่า มีทั้งกระชาย พริกไทยอ่อน ใบกะเพรา และตะไคร้ เครื่องทะเลสดดีค่ะ มีปู หอยแมงภู่ กุ้งแม่น้ำตัวเล็ก และปลาหมึก น้ำต้มยำรสชาติดีค่ะ ออกรสเปรี้ยวนำ เค็มตามนิดๆ ไม่หวาน มีเห็ดใส่มาหลายชิ้น รวมๆ ก็ชอบกันค่ะ

2. ปลาหมึกผัดไข่เค็ม (180฿) -- จานนี้ผัดมาสไตล์จีน ไข่เค็มที่ผัดมาทำแบบหั่นไข่เค็มเป็นชิ้นๆ ผัดใส่ปลาหมึก หอมใหญ่ พริกหวาน รสชาติออกหวานนำนิดๆ เหมือนได้กลิ่นเหล้าจีนหน่อยๆ ปลาหมึกชิ้นอวบๆ สด ผัดมากำลังดี ไม่แข็ง ไม่เหนียว

3. หอยหวานเผา (180฿) -- หอยหวานหลายตัว เสิร์ฟมาเต็มจาน หอยเผามากำลังดีเลยค่ะ หอยสด เนื้อหวานๆ ไม่แข็ง ไม่เหนียว น้ำจิ้มซีฟู้ดเป็นแบบปั่นมละเอียด รสไม่ค่อยจัดจ้านเท่าไหร่

4. พล่าปลากะพง (150฿) -- ปลากะพงหั่นเป็นชิ้นพอคำ ทอดก่อน แล้วนำมาคลุกเครื่องพล่า เครื่องเค้าให้มาเยอะมากๆ ทั้งตะไคร้ กระเทียม หอมแดง น้ำพล่ากลมกล่อม ครบสี่รส เปรี้ยว หวาน เค็ม เผ็ด แต่ยังรสจัดกว่านี้ได้อีกซักหน่อยค่ะ

5. ทอดมันปลากราย (120฿) -- ทอดมันทำมาแบบชิ้นบางแผ่นใหญ่ เนื้อหนึบกำลังดี ทอดมันหอมเครื่องแกง รสชาติไม่จัดจ้านมาก ทานเพลินๆ ดีค่ะ

6. หอยเชลล์ผัดฉ่า (180฿) -- จานนี้ค่อนข้างแปลกค่ะ สงสัยว่าร้านนี้จานผัดจะเป็นสไตล์นี้ คือแนวจีนๆ ผัดฉ่าร้านนี้ได้กลิ่นเหล้าจีนด้วย ไม่ค่อยเคยเจอค่ะ รสชาติออกหวานนำค่ะ หอยเชลล์ให้มาหลายตัวมาก หอยเชลล์สดดีมากๆ 

7. ข้าวเปล่า (จานละ 15฿ x 3 จาน) -- ไม่ใช่ข้าวหอมมะลิ แต่ก็นิ่มใช้ได้ค่ะ

8. โค้ก ขวดละ 20฿, น้ำเปล่า ขวดละ 2฿ (2 ขวด), น้ำแข็ง ถังละ 20฿


โดยรวมอาหารรสชาติใช้ได้ค่ะ การบริการโอเค ซีฟู้ดสดดี ราคาไม่แรงมากค่ะ